32000D0784
L 311/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 декември 2000 година
относно признаване по принцип на съответствието на досието, предадено за подробен преглед с оглед възможното включване на UBH 820;UR 50601 (beflubutamid) в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер С(2000) 3648)
(текст от значение за ЕИП)
(2000/784/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2000/68/ЕО на Комисията (2), и по-специално член 6, параграф 3 от нея,
като има предвид, че:
(1)
Директива 91/414/ЕИО (наричана по-нататък „директивата“) предвижда изготвянето на списък с Общността на активните вещества, за които се разрешава включване във продуктите за растителна защита.
(2)
На 27 юни 2000 г. UBE Europe GmbH е представила на германските органи досие за активното вещество UBH 820;UR 50601 (beflubutamid) с оглед предоставяне на включване в приложение I към директивата.
(3)
Посочените органи са посочили пред Комисията, че след първия преглед се вижда, че досието отговаря на изискванията относно предвидените в приложение II към директивата данни и информация. Освен това те са уверени, че досието съдържа данните и информацията, изисквани от приложение III към директивата, за един съдържащ съответното активно вещество продукт за растителна защита. Впоследствие и в съответствие с разпоредбите на член 6, параграф 2 досието е предадено на Комисията и на останалите държави-членки от заявителя.
(4)
Постоянният фитосанитарен комитет е сезиран за досието на 18 октомври 2000 година.
(5)
Член 6, параграф 3 от директивата предвижда официалното потвърждение на общностно равнище, че всяко досие принципно отговаря на предвидените в приложение II изисквания за данни и информация и на приложение III към директивата най-малкото за един съдържащ съответното активно вещество продукт за растителна защита.
(6)
Това потвърждение е необходимо, за да може да се извърши подробния преглед на досието, както и да се позволи на държавите-членки да предоставят временно разрешение за продукти за растителна защита, съдържащи съответното активно вещество, в съответствие с член 8, параграф 1 от директивата.
(7)
Настоящото решение не засяга правото на Комисията да изиска от заявителя да предостави допълнителни данни или информация на докладващата държава-членка с оглед изясняването на определени точки от досието. Искането за предоставяне на допълнителни данни, необходими за изясняване на досието, не влияе на посочения в съображение 9 срок за представяне на доклада.
(8)
Между държавите-членки и Комисията има споразумение, че Германия ще извърши подробния преглед на досието за UBH 820;UR 50601 (beflubutamid).
(9)
Възможно най-скоро и най-късно до една година, считано от датата на публикуване на настоящото решение, Германия ще представи на Комисията доклад за заключенията от извършените от нея прегледи, придружен от евентуални препоръки за включването или невключването и със свързаните с това условия.
(10)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Досието, представено от UBE Europe GmbH на Комисията на и държавите-членки с оглед включването на UBH 820;UR 50601 (beflubutamid) като активно вещество в приложение I към Директива 91/414/ЕИО и отнесено до Постоянния фитосанитарен комитет на 18 октомври 2000 г., по принцип отговаря на изискванията относно данните и информацията, предвидени в приложение II към директивата. Досието удовлетворява изискванията за данни и информация, установени в приложение III към директивата, по отношение на един съдържащ UBH 820;UR 50601 (beflubutamid) продукт за растителна защита, предвид предложените употреби.
Член 2
Адресати на настоящото решение са държавите-членки.
Съставено в Брюксел на 4 декември 2000 година.